ইলোরা – “তখন সবে মাধ্যমিক পরীক্ষা শেষ হয়েছে। রেজাল্ট বেরোতে অনেকদিন বাকী। এর মধ্যে প্রেগন্যান্ট হওয়ার জন্য অন্তরাদি চাকরি ছেড়ে দিয়েছে। অন্তরাদির বাড়ী ছিল আমার পুরানো বন্ধু সায়নীর বাড়ীর কাছে। একদিন সায়নী আমাকে ফোনে জানাল অন্তরাদির সাথে ওর দেখা হয়েছিল। অন্তরাদি গল্প করার জন্য আমাদের ডেকেছে। সারাদিন বাড়ীতে বসে বোর হতাম। তাই একদিন অন্তরাদির বাড়ী গিয়ে হাজির হলাম কয়েকজন বন্ধু। অন্তরাদি বেশ আপ্যায়ন করল। আমরাও গল্পগুজবে মশগুল হয়ে পড়লাম। বিকেল হতে জলখাবার এলো। আমরা সেগুলো তখন খেতে ব্যস্ত, হঠাৎ অন্তরাদির কথা শুনে চমকে গেলাম। ‘ইলোরা, ঘরটা ভাল করে ঝাঁট দিয়ে দাও। বড্ড নোংরা হয়েছে।‘ আমার সাথে বন্ধুরাও অবাক হয়ে গিয়েছিল। কিছুক্ষণের মধ্যে এক যুবতী হাতে ঝাঁটা নিয়ে ঘরে ঢুকল। সেই দেখে বন্ধুরা হো হো করে হাসতে শুরু করে দিল। অন্তরাদি কিছুক্ষণ পরে ব্যাপারটা বুঝতে পেরে হাসতে থাকল। আমার ভীষণ প্রেস্টিজে লেগেছিল। আমি একটু বিরক্ত হয়েই কাজের মেয়েটিকে জিজ্ঞেস করলাম – ‘তোমার নাম কী?’ উত্তর এলো – ‘ইলোরা মাইতি।‘ মেয়েটি ঘর থেকে বেরোনোর পর আমি বললাম – ‘যাক বাবা, আমার সারনেম ব্যানার্জি। এইসব মাইতি-ফাইতি সারনেম কাজের লোকদেরই মানায়।‘”